|  |
| --- |
| Dinàmica:Dinàmica de presentació per trencar el gel (descobrir la mentida)  |
| Temps: 20-30min (depèn dels participants, si es vol escurçar es pot jugar per parelles i que cadascú descobreixi la mentida de l’altre.) | Material:Post-its i bolis/llapis. |
| Descripció:Tothom s’asseu en rotllana i cada participant escriu en un paperet o post-it el seu nom i tres característiques sobre la seva vida a tall de presentació. Per exemple:1. M’agraden molt els peixos i en col·lecciono figuretes.
2. Parlo 5 idiomes.
3. La meva àvia va ser alcaldessa de Lleida.

 Una vegada escrits i recollits tots els post-its, la persona dinamitzadora va llegint en veu alta cada post-it i la resta ha d’endevinar quina característica és falsa. La persona propietària del post-it desmenteix quina no és correcta després que s’hagin fet “apostes”. |

|  |
| --- |
| Dinàmica: Joc per conèixer els valors cooperatius |
| Temps: 20-30min | Material: annex 1 i cistellet/recipient |
| Descripció: introduim teòricament els valors cooperatius i posteriorment els posarem en un cistellet o recipient tots els valors plegats, i els barrejarem.Començarà un dels participants i tindrà 30 segons per descriure el màxim de paperets possibles. Com ho farà? Caldrà que es posi al mig, agafi un dels paperets i l’intenti descriure sense fer servir les paraules tabú el valor que li hagi tocat. La resta de l’equip ha d’intentar endevinar-ho.Per cada valor endevinat, tot l’equip guanyarà un punt. Si passen els 30 segons i no n’han endevinat cap, en perden 1.Quan s’acabi el temps, ho farà un altre dels participants.Una vegada s’acabin tots els paperets amb valors, es pot repetir el joc amb mímica, tenint en compte que no es pot representar cap de les paraules tabú.L’objectiu és que tot l’equip cooperi per perdre el mínim de punts possibles. |

|  |
| --- |
| Dinàmica: Cooperar VS competir: “Guanya tants punts com puguis!” |
| Temps: 15-20min | Material: annex 1 i cistellet/recipient |
| Per tal de reflexionar sobre la cooperació i la competitivitat, farem una dinàmica dividint el grup-classe en dos subgrups iguals si són pocs o per parelles si són molts.Els explicarem que jugarem a un joc que es diu «Guanya tants punts com puguis!»Hauran de tenir dos paperets per grup per poder votar, un amb una X i un amb una Y escrites.Es faran 5 rondes i a cadascuna, cada parella o grup ha de decidir si vota X o Y. Comptarem fins a 3 i tothom aixecarà el paperet amb la lletra que ha escollit.Si tothom ha escollit X, tothom guanya 5 punts.Si tothom ha escollit Y, tothom perd 5 punts.En cas que hi hagi diversitat entre X i Y, les X perden 10 punts i les Y guanyen 10 punts.Un cop acabades les 5 rondes, farem recomptes de punts i reflexionarem sobre què ha passat.Generarem un debat sobre aquestes dinàmiques; què passa quan podem col·laborar però en canvi volem guanyar? Nosaltres en cap cas els hem dit que no es poguessin ajudar entre elles i per tant, han deixat de guanyar punts totals. L’objectiu era guanyar entre totes. |

|  |
| --- |
| Dinàmica: Dinàmica del termòmetre per aprendre a argumentar i a respectar les opinions alienes.Amb preguntes/debats entorn l'ESS i el cooperativisme.  |
| Temps: 20-30min | Material: Bateria de preguntes pensada |
| Descripció: Es col·loquen totes les participants en fila índia al mig de la sala.Els llançarem una pregunta amb dues opcions (sí/no) i si pensen que sí, s’han de col·locar a l’esquerra de la sala o si pensen que no a la dreta. Es poden posar als extrems si és un sí o no rotund o en posicions intermitges si no ho tenen clar.Una vegada tothom està col·locat, s’obre debat de per què s’han col·locat en aquella posició i es deixa fluir fins que s’arribi a conclusions interessants o es talli per a la següent pregunta. |

|  |
| --- |
| Dinàmica: Dinàmica per aprendre a prendre decisions en assemblea (“La truita de patates”). |
| Temps: 20-30min | Material: Full imprès amb els rols definits (annex 2) |
| Descripció: Totes les participants s’asseuen en rotllana a mode d’assemblea.Es reparteix un paperet per persona indicant un rol (annex 2).La idea és proposar-los que decideixin com farien la truita de patates perfecta i se’ls plantejaran preguntes “polèmiques”:* Porta ceba o no?
* Tallada a quadradets o làmines?
* Una mica crua per dins o ben cuita?
* Per a quantes persones?
* Amb ingredients extra o no? (per exemple pebrot)

A partir del debat per decidir cada qüestió, cadascú posa en marxa el seu rol i han d’intentar acabar decidint com seria o no la truita.Al final de tot, una vegada tancada la decisió o arribat a un punt on sigui impossible decidir res, les dinamitzadores aturen la reunió i es planteja què ha passat durant la sessió i si han detectat rols distorsionadors.Per què distorsionaven? Què passaria en una reunió que impliqués temes complicats si passés això? Com podríem solucionar-ho?  |

|  |
| --- |
| Dinàmica:  Dinàmica dels barrets i el teatre de l'oprimit per treballar el tracte amb la clientela.  |
| Temps: 20min | Material: Barrets o disfresses.  |
| Descripció:S’asseu tothom en rotllana i es posen dos cadires al centre, mirant-se entre elles. Les persones dinamitzadores plantejaran un cas (per exemple: treballeu en una cooperativa que ven iogurts i heu venut un lot molt gran. Una vegada l’heu entregat, el client es fa enrere i diu que ja no els vol i que li torneu els diners però si ho feu, haureu de deixar de pagar el sou a 1 persona perquè depèn d’aquella comanda. Com parlaríeu amb el client per moderar la situació i arribar a un acord?).Dues persones voluntàries faran de client/a i venedor/a i s’asseuran a les cadires del mig. Comencen la conversa i la resta escolta. Si algú del públic vol canviar-se per la figura del venedor/a o del client/a en algun moment perquè enfocaria la conversa diferent o té alguna cosa a dir, pot picar de mans i canviar-se ràpidament per seguir la conversa. |

|  |
| --- |
| Dinàmica: Comunicació efectiva: les figures geomètriques. |
| Temps: 10-15min | Material: Fulls, suport i llapis. Dibuixos impresos amb figures geomètriques simples o dibuix simple que es pugui explicar fàcilment per copiar. |
| Descripció:Les participants es posen per parelles (o en cas d’imparells en un grup de 3). Les dues persones s’asseuen d’esquena, una amb un full en blanc i llapis i l’altra veient un dibuix. La idea és que la persona que té el dibuix davant doni indicacions a l’altra per tal que pugui fer una còpia del dibuix sense veure’l directament.Se’ls dona 5-10 min per fer-ho i després, s’observen els resultats. S’obre debat: com ha estat la comunicació? Ha estat fàcil seguir les indicacions o no? Per què? Què creieu que passa quan s’han de parlar temes i es fa per telèfon o de manera ràpida, sense tenir mostra al davant o capacitat de fer preguntes concretes? |

|  |
| --- |
| Dinàmica: Com prendre decisions coherents? Els nostres valors essencials. |
| Temps: 30min | Material: Llista amb valors de tot tipus dividits en 5 grups de valors essencials. |
| Descripció: Es projecten 5 diapositives, cascuna amb diversos valors. S’ha d’escollir un i només un dels valors de cada grup, pensant quin és el valor al qual de cap de les maneres es podria renunciar com a treballador/a o soci/a d’una cooperativa.Una vegada cadascú o cada grup té definits els seus valors es plantegen dilemes. Per exemple:* Us fa una comanda molt important una empresa amb renom. Sabeu que ven armes de manera il·legal i que recentment ha sortit una notícia als diaris que ho explica, però són molts diners i no sabeu què fer. Com ho defensaríeu o rebutjaríeu en funció dels vostres valors per demostrar coherència?
 |

**Annex 1: joc *tabú* sobre els valors cooperatius**

**AUTOAJUDA**: Els socis d’una cooperativa, han de ser conscients que aquesta només funcionarà si tots fem “pinya”, si ens ajudem els uns als altres. Sense la implicació activa de tots els seus membres la cooperativa no funcionarà. Tot i que molts fem les nostres tasques individuals, sempre hem d’estar disposats a ajudar a la resta de companys quan ho necessitin o quan el conjunt de la cooperativa ho necessiti.

**PARAULES TABÚ: ajudar, implicació, funcionar.**

**DEMOCRÀCIA**:La democràcia participativa, és l’essència de les cooperatives. Totes les persones participen en pla d’igualtat en la presa de decisions en les assembles. Els assumptes més importants es discuteixen i decideixen entre tots i totes. Presa de decisions constant sobre tots aquells aspectes que afecten com a cooperativa.

**PARAULES TABÚ: participar, decidir, discutir.**

**IGUALTAT**: Els socis d’una cooperativa són iguals, tenen els mateixos drets i deures. A les cooperatives no hi ha cap mena de diferència de gènere, edat ni d’antiguitat. L’assignació de càrrecs directius té una finalitat cooperativa perquè no hi ha privilegis especials.

**PARAULES TABÚ: drets, deures, diferència.**

**AUTORESPONSABILITAT:** Cada soci és responsable davant de sí mateix i de la resta de les tasques i el treball que li pertoca. Som responsables quan tirem endavant les nostres tasques. El fet de ser responsables ens fa que tinguem una major implicació en el projecte col·lectiu i que aquest sigui més fàcilment viable.

**PARAULES TABÚ: responsable, tasca, participació.**

**EQUITAT:** Les persones que integren les cooperatives es comporten sempre de manera justa i equitativa, el fet de ser tot iguals comporta que les nostres relacions es basin en la justícia i l’equilibri en les nostres relacions.

**PARAULES TABÚ: just, equitatiu, igual.**

**TRANSPARÈNCIA:** Els i les cooperativistes tenen una actitud o actuació pública que mostra, sense ocultar o silenciar, la realitat dels fets, no hem de tenir por a mostrar com som ni que fem, això dona credibilitat i els reforça com a col·lectiu i davant de la societat.

**PARAULES TABÚ: credibilitat, mostrar, ocultar.**

**HONESTEDAT:** La persona cooperativista es mou per un comportament i expressió amb coherència i sinceritat, i d’acord amb els valors de veritat i justícia. Si hem de decidit optar per un model cooperatiu hem de ser sincers i honestos amb elsnostres companys i si s’escau saber reconèixer els errors a fi del que el grup pugui millorar.

**PARAULES TABÚ: coherència, sinceritat, veritat.**

**RESPONSABILITAT I VOCACIÓ SOCIAL:** En el context del cooperativisme, s’entén com el compromís amb els altres, amb l’entorn on s’ubica la cooperativa. Com a cooperativa també tenim la missió de transformar i millorat l’entorn on ens desenvolupem i ser exemple per a unes relacions més humanes, basa-des en les persones i no en el dinar i les coses materials. Som un motor de transformació del món.

**PARAULES TABÚ: compromís, transformar, millorar.**

**Annex 2: rols per a la dinàmica de la truita de patates**

|  |
| --- |
| Ho vols votar tot, proposes fer votacions quan veus l'oportunitat. |
| No saps de què va el tema i t'és igual el que es decideixi. |
| Distorsiones la conversa fent preguntes sobre altres temes o canviant de tema. |
| Dius que no a tot el que es proposa. |
| Moderes la conversa, intentes posar pau. |
| Fas moltes preguntes. |
| No vols fer una truita, prefereixes fer un pastís. |
| Participes molt i dones moltes opinions. |
| Estàs d'acord amb tot el que es diu, dius que sí a tot per poder acabar ràpid. |
| Vols que la patata estigui tallada a làmines sí o sí. |
| Odies la ceba, no en pot portar de cap de les maneres. |
| Canvies d'opinió tota l'estona en funció del que diuen els altres. |
| Dones la teva opinió respectuosament. |
| Dones la teva opinió respectuosament. |
| Dones la teva opinió respectuosament. |
| Dones la teva opinió respectuosament. |
| Dones la teva opinió respectuosament. |
| Dones la teva opinió només si et pregunten. |
| T'encanta cuinar i proposes ingredients estranys. |
| Prens acta de la reunió, estàs molt implicat/da i vols participar al màxim. |